**Osobitná časť**

**K Čl. I**

Týmto novým ustanovením § 68a zákona o poisťovníctve sa upravuje povinnosť poisťovne, poisťovne z iného členského štátu a pobočky zahraničnej poisťovne odviesť zákonom ustanovené percento z prijatého poistného z poistenia uvedeného v prílohe č. 1 časti A (poistné odvetvia neživotného poistenia) z činnosti vykonávanej na území Slovenskej republiky.

Finančné prostriedky budú uvedené subjekty povinné odviesť do konca kalendárneho mesiaca, nasledujúcom po danom kalendárnom štvrťroku a to na samostatný účet Daňového úradu pre vybrané daňové subjekty, ktorý prerozdelí finančné prostriedky príslušným ministerstvám. Poisťovňa, poisťovňa z iného členského štátu a pobočka zahraničnej poisťovne odvedenie časti poistného budú povinné písomne oznámiť Daňovému úradu pre vybrané daňové subjekty najneskôr do troch pracovných dní od vykonania odvodu a zároveň sa stanovuje povinnosť pre tieto subjekty predložiť Daňovému úradu pre vybrané daňové subjekty preukazujúce položky vstupujúce do výpočtu základu pre odvod poistného. Kontrolu správnosti odvodu časti poistného a ukladanie sankcií bude vykonávať Daňový úrad pre vybrané daňové subjekty podľa daňového poriadku.

Prostriedky zo samostatného  účtu budú rozdelené príslušným ministerstvom po prerokovaní s Ministerstvom financií Slovenskej republiky na zákonom ustanovený účel ich použitia.

Následne sa ustanovuje povinnosť pre jednotlivé ministerstvá predložiť Ministerstvu financií Slovenskej republiky prehľad rozdelenia týchto prostriedkov čerpaných do konca predchádzajúceho roka v zákonom stanovenej lehote.

**K Čl. II**

Týmto ustanovením sa rozširuje rozsah, na ktorý sa tento zákon vzťahuje o odvod časti poistného podľa § 68a zákona č. 39/20015 Z. z. o poisťovníctve a o zmene a doplnení niektorých zákonov v znení neskorších predpisov.

**K Čl. III**

Navrhuje sa účinnosť zákona 1. januára 2017.